Ադրբեջանի նախագահ Իլհամ Ալիևը խոսել է Եվրոպայի խորհրդից հնարավոր դուրս գալու մասին: Ալիևը մասնավորապես նշել է, որ վերջին ժամանակներս Եվրոպայի Խորհրդի պաշտոնական ներկայացուցիչները «նոր հարձակումներ են կազմակերպում Ադրբեջանի դեմ» և երկրին սպառնում պատժամիջոցներով, հայտնում է «РИА Новости»-ն: «Նախ թող նրանք ապահովեն 10 հազարից ավել որոշումների կատարումը, որոնք Մարդու իրավունքների եվրոպական դատարանը կայացրել է՝ կապված կառույցի անդամ-երկրների հետ: Միայն դրանից հետո կարող են խոսել Ադրբեջանի հեռացման կամ պատժամիջոցների մասին», – ընդգծել է Ալիևը: Նա վստահություն է հայտնել, որ եթե Ադրբեջանը դուրս գա Եվրոպայի խորհրդից, ոչ ոք դրան էական նշանակություն չի տա, քանի որ ադրբեջանցիների կյանքում դրանից ոչինչ չի փոխվի: Ալիևի խոսքերով, Ադրբեջանը Եվրոպայի խորհրդի անդամ է դարձել հանուն Ղարաբաղյան հակամարտության կարգավորման, «սակայն Եվրոպայի խորհուրդը հաջողության չի հասել այդ հարցում»: Բացի այդ, Ալիևը համոզված է, որ «ԵԽԽՎ-ում լոբբիստական խմբերը մշտապես հովանավորում են Հայաստանը», իսկ Ադրբեջանը մշտապես հարձակումների է ենթարկվում: Նշենք, որ միայն Ալիևը չի կարծում, որ Հայաստանը, իբր թե, Եվրոպայի խորհրդում հովանավորներ ունի: Միլի Մեջլիսի պատգամավոր Այթեն Մուստաֆազադեն ևս համոզված է, որ հայերը մեծ թվով հովանավորներ ունեն Եվրոպայում, որոնք ոչ ադեկվատ վերաբերմունք են դրսևորում Ադրբեջանի հանդեպ: